અને આજે ! આજે તો ઘેર ઘેર નળ આવી ગયા છે. અમારો ગામકૂવો હવડ બની ગયો છે. કોઈ ભયંકર જીવલેણ રોગમાં સપડાયેલા વૃધ્ધ ને જેમ એને એક બાજુ નાખવામાં આવ્યો છે. નથી રહ્યો એનો કાંઠો કે એના ઉપર લોખંડની જાળી, પાણી પણ કેવું? કોઇ જ જોતુ નથી તેની સામે! હવાડો પણ લૂણો લાગીને ખવાઈ ગયો છે, અને મરેલા માણસની ખોપરીના હાડકાં જેવો લાગે છે! કોઈ સાર કે સંભાળ લેતું નથી એની. હા, એની અંદરથી ખવાઈ ગયેલી ઇંટોના પોલાણમાં કબૂતરોએ માળા કર્યા છે, અને સવાર-સાંજ ઘટર ઘૂ..ઘટર…ઘૂ એવા કબૂતરોના અવાજથી કૂવાને પોતે જીવે છે એનો આનંદ જરૂર રહ્યો છે, ત્યારે દયા આવે છે એની અને અમારી પણ !